چین تیجارت باخانلیغی، باش ناظیر کؤمکچی‌سی لیونون، تیجاری دانیشیق‌لارین 7نجی توپلانتی‌سی اوچون آمریکایا گئده‌جگینی بیلدیریب.
ناظیرلیک‌دن ائدیلن یازی‌لی آچیقلامایا گؤره، باش ناظیر کؤمکچی‌سی لیو، چین دولت باشقانی شی جین پینگ‌ین خصوصی نماینده‌سی اولا‌راق 21-22 فوریه‌ده آمریکایا گئده‌رک، 7-جی چین-آمریکا یوکسک سویه‌لی موذاکیره‌سینده قاتیلاجاق.
لیو، موذاکیره چرچیوه‌سینده آمریکا خزینه ناظیری استیون منوشین و تیجارت ناظیری روبرت لیگتیزر ایله بیر آرایا گله‌جک.
چین‌ده 14-15 فوریه‌ده کئچیریلن تیجارت موذاکیره‌لرده ایکی طرفین، اورتاق ماراق ساحه‌لری اولان تکنولوژی ترانسفری، فیکری مولکیت حاق‌لاری‌نین قورونماسی، وئرگی سربست‌لیگی، خیدمت و اکینچیلیک سکتورلاری، تیجارت بالانسی، ایجرا مکانیزم‌لری کیمی ساحه‌لرده درین‌دن اونسیت قوردوغو قئید اولونموش، "اساس موضوعلاردا پرینسیپ‌ده فیکیر بیرلیگینه" گلدیگی ایفاده ائدیلمیشدی.
چین دولت باشقانی شی ده منوشین و لیگتیزری موذاکیره‌لر چرچیوه‌سینده قبول ائده‌رک، آمریکایا "ایش بیرلیگی ایکی طرفین خئیرینه، چاتیشما هر کسی یارالاییر. ایش بیرلیگی ان یاخشی واریانت." چاغیریشینی ائتمیشدی.
آمریکا پرزیدنتی دونالد ترامپ و چین دولت باشقانی شی جین پینگ‌ین آرژانتین جی-20 ذیروه‌سینده آنلاشما‌سی نتیجه‌سینده تیجارت ساواش‌لاریندا 90 گونلوک آتشکس ائدیلمیشدی.
لیونون قاتیلاجاغی 7-جی موذاکیره گؤروشمه‌نین مارسین 1-نده باشا چاتا‌جاق "تیجاری آتشکس‌دن" اوّلکی سون گؤروشمه اولاجاغی گؤزلنیلیر.
آمریکادا کئچیریله‌جک موذاکیره‌لرده راضیلیغا گلمه‌سه، 200 میلیارد دو‌لار دگرینده اولان چین مال‌لارینا تطبیق ائدیلن وئرگی یوزده 10دان یوزده 25ه چیخاریلا‌جاق.
